*Nota quod Martène statutis huiusce anni infra citatis tredecim alia (*Thesaurus anecdotorum*, t. IV, col. 1397-1399) addit quae in nostris praecipuis fontibus et securioribus ad annum 1262 referuntur ; imo ipse Martène decem ex illis statutis iterum repetit sub anno 1262 (*op. cit.* col. 1420-1421). Omnia ista decreta ad eorum authenticum annum referimus.* Anno Domini millesimo ducentesimo quinquagesimo secundo statuta sunt haec apud Cistercium tempore Capituli generalis.  1  Quoniam inter personas Ordinis et maxime super paternitate monialium pax esse debet amica et odiosa sit semper contentio, volens et cupiens Capitulum generale conflictus odiosos rescindere et ponere causantium fines pacem, statuit et ordinat Capitulum generale ut quicumque abbas alicuius abbatiae monialium paternitatem possidet decennio, illam de cetero possideat et habeat, motisque iam super hoc quaestionibus Ordinis iudicio terminatis et sopitis, omnibus de cetero super hoc Capituli generalis audientia denegatur.  2  Praecipitur a Capitulo generali universis nostri Ordinis personis ut Gerremini quondam monachum Fusniaci, qui secundum relationem plurimorum abbatum fugitivus est Ordinis et falsarius manifestus, capiant et incarcerent usque ad nutum Capituli generalis, invocato ad hoc, si necesse fuerit, brachio saeculari.  3  Quia sententia de non adducendis pueris in Cistercium tempore Capituli generalis non observatur a pluribus, praecipitur a Capitulo generali ut omnes abbates qui pueros in Cistercium tempore Capituli generalis quacumque de causa introduxerint, se inde recognoscant in Capitulo generali, ad arbitrium dicti Capituli puniendi.  4  Abbates qui praeter conscientiam ad petitionem fundatorum suorum seu aliorum in domibus suis in conventu solemniter anniversaria fieri in praesenti Capitulo petierunt in grave onus Ordinis in futurum, per tres dies faciant levem culpam, uno eorum in pane et aqua, et nihilominus a Capitulo generali inhibetur ne de cetero a quocumque talis supplicatio attentetur.  5  Quoniam illustrissimus dominus Ludovicus rex et domina Blancha regina Franciae et dominus Alphonsus comes Tholosae et Pictaviae petunt orationes pro se fieri speciales, statuit et ordinat Capitulum generale ut orationes dudum indictae pro domino Papa et cardinalibus et statu Ecclesiae Dei et totius christianitatis, pro domino rege et regina Franciae illustrissima matre eius, et pro domina regina uxore eius et fratribus suis et sorore et liberis eorum, et pro domino duce Burgundiae, et pro toto comitatu ipsorum continuentur et devote reddantur, scilicet quod singulis diebus finito ex toto Completorio et orationibus consuetis cantor incipiat *Salve Regina*, et finita antiphona dicatur a praesidente versus *Ave Maria* cum genuum flexione collecta *Concede nos* ; quo finito conventus more solito dormitorium intret, et omni sexta feria processio per claustrum fiat cum VII psalmis et litania, celebratur missa *Salus populi*, prout dudum ordinatum est a Capitulo generali ; orationibus praedictis superadduntur tres missae prima de Spiritu Sancto, secunda de gloriosa Virgine, tertia de Sancta Cruce, deinde pro omnibus supradictis a singulis sacerdotibus per Ordinem universum. Insuper ad petitionem dominae Blanchae illustrissimae reginae Franciae statuit Capitulum generale ut pro inclitae memoriae domino Ludovico rege Franciae, quondam viro suo et pro domino Alphonso rege Castellae genitore suo et pro domina regina matre sua et pro sororibus suis, una missa pro defunctis dicatur a singulis sacerdotibus per Ordinem universum.  6  Petitio illustrissimae dominae Blanchae reginae Franciae de faciendo plenario servitio per universum Ordinem pro bonae memoriae F[erdinando] illustri rege Castellae, nepote suo, et pro eodem petitio religiosae Infantissae monialis Sanctae Mariae Regalis Burgis, filiae ipsius regis Castellae, necnon et petitio nobilissimi domini Alphonsi progeniti illustris regis Arragonensis, de faciendo anniversario supradicti regis Castellae per omnes abbatiae suae ditionis, exauditur.  7  Petitio illustris regis Arragonensis de faciendo anniversario, per omnes abbatias suae dominationis die qua petit, bonae memoriae patre suo et uxore iam defunctis, exauditur.  8  Petitio nobilis dominae comitissae Flandriae de ipsius anniversario in omnibus domibus suae ditionis solemniter in conventu faciendo sedendo tamen, necnon in aliis domibus quae id sponte facere voluerint, exauditur ; item pro bono statu dictae dominae comitissae et totius comitatus Flandriae et ut Deus pacis inter liberos suos dissides ad invicem pacem reformare dignetur : dicantur duae missae pro ipsa, prima de Spiritu Sancto, secunda de beata Virgine ; tertia vero pro defunctis dicatur pro domina Ioanna sorore sua, et domino Guillelmo, quondam comite Flandriae filio suo iam defunctis a singulis sacerdotibus per Ordinem universum.  9  Petitio nobilis domini Simonis Montis Fortis, comitis Leicestriae, de plenario servitio post eius obitum pro eo per Ordinem universum faciendo, necnon de anniversario piae recordationis patris sui solemniter in crastino beatorum Ioannis et Pauli in conventu faciendo, quod tamen fieri consueverat per Ordinem universum, exauditur ; huic anniversario associantur Amaricus Montis fortis et dominus Guido de Bigorre comites iam defuncti, fratres Simonis supra dicti, fidei christianae fortissimi defensores.  10  Petitio abbatis Collocediae de non suscipiendo hospites per biennium propter tempestates et alios graves ac multiplices defectus et infortunia, exauditur. Item conceditur abbatibus Montis Sanctae Mariae, Roseriarum, de Loco Regio, de Maceriis et de Sacracella propter plurima gravamina quae patiuntur.  11  Petitio religiosorum abbatis et conventus Molismensium qui petunt quod peregrini et omnes alii, qui ad translationem corporis sanctissimi patris nostri Roberti primi abbatis Cistercii, quae debet fieri sequenti anno die dominica ante festum sancti Remigii ante vel post ipsam translationem advenerint, participes sint omnium bonorum Ordinis, exauditur, et super hoc ipsis dentur litterae Capituli generalis.  12  Petitio abbatis de Salzeda de faciendo in conventu domus suae anniversario bonae memoriae dominae Amianae Therasiae fundatricis dictae abbatiae, exauditur.  13  Petitio abbatis de Gradis de faciendo anniversario fundatoris sui in conventu domus suae, exauditur.  14  Petitio abbatis Scalae Dei de anniversario nobilis comitissae de Bigorre iam defunctae in conventu suo annis singulis in die obitus sui solemniter faciendo et de scribendo pro eius negotio illustri viro domino Simoni comiti Leicestriae a Capitulo generali, exauditur.  15  Petitio abbatis Belliprati de anniversario bonae memoriae ducis Lotharingiae in domo sua in qua sepultus est faciendo, exauditur.  16  Petitio venerabilis patris Th[eodorici] Nuemburgensis episcopi, qui petit ut corpora nobilium comitis de Mannesvelde et eius uxoris in cimeterio Portensis monasterii cisterciensis Ordinis iam sepulta intra ipsam ecclesiam sepeliantur, in hoc exauditur ut in claustro vel capitulo sepeliantur monachorum.  17  Petitio abbatum de Boemia de faciendo festo sancti Adalberti cum XII lectionibus et una missa et communi unius martyris et pontificis officio in suis domibus, exauditur.  18  Petitio domini episcopi Caesaraugustani de habendis secum uno monacho et uno converso de domo Populeti, dummodo honestis rebus occupentur, exauditur.  19  Petitio domini episcopi Herfodenensis de duobus monachis de domo Altaecumbae, vel de Stamedio secum habendis, exauditur ; caveant autem abbates eorum ut talibus occupentur officiis quae non dedeceant Ordinis honestatem.  20  Petitio domini episcopi Tricastini de uno monacho secum habendo de domo Aquaebellae, exauditur.  21  Petitio nobilis viri W. domini Ferrariae et comitis Ederbeiae de duobus monachis abbatiarum suae dominationis secum habendis, exauditur ita tamen quod honestis officiis et religiosis deputentur.  22  Inspectio abbatiae monialium de Fane arni, Pisanae dioecesis, de Ripalta et de Sancto Galgano abbatibus iterato committitur in plenaria Ordinis potestate usque ad consummationem negotii et quid inde, etc.  23  Inspectio loci ad quem petit transferri abbatiam suam abbas de Pernello, de Tillieto et de Locedio abbatibus iterato committitur in plenaria Ordinis potestate, qui ad locum, etc., et quid inde, etc.  24  Inspectio loci in quo E. et R. milites dicti de Chichelle petunt aedificari abbatiam monachorum iterato committitur de Walquerede et de Sichem abbatibus in plenaria Ordinis potestate qui ad locum, et quid inde, etc.  25  Inspectio et incorporatio abbatiae monialium Sanctae Mariae Novae Mutenensis dioecesis quae alias commissa fuit ante datam indulgentiam a domino Papa, iterato committitur de Columba et de Fontevivo abbatibus in plenaria Ordinis potestate usque ad negotii consummationem, et quid inde, etc., et sit filia abbatiae Sanctae Mariae de Strata Boloniensis dioecesis. Abbas de Locedio hoc eis denuntiet.  26  Querela abbatissae Sanctae Mariae Regalis contra abbatem de Berola, de *Fiterio,* de Buxeto et de Scarpio abbatibus committitur in plenaria Ordinis potestate, et quid inde, etc.  27  Querela abbatis Cariloci contra abbatem Vallis dulcis, de Claravalle et de Morimundo abbatibus committitur in plenaria Ordinis potestate, et quid inde, etc.  28  Querela abbatis de Comminz contra abbatem de Anli corne, de Margant, de Bildenans et de Combrebat abbatibus committitur in plenaria Ordinis potestate, et quid inde, etc.  29  Querela abbatis de Stanleia contra abbatem Belliloci in Anglia, de Bildenans, de Cumba et de Dora abbatibus committitur in plenaria Ordinis potestate, et quid inde, etc.  30  Qurela abbatis de Luben contra abbatem de Plate, de Cella, de Pomoch et de Wasalisce abbatibus committitur in plenaria Ordinis potestate, et quid inde, etc.  31  Abbatibus de Margant, de Bildenans et de Brueria, quibus commissa fuit querela inter abbatem de Tinterna ex una parte et abbatem de Gratia Dei ex altera, et negligentia procedendi ipsam iam per quadriennium protelasse dicuntur, praecipitur auctoritate Capituli generalis, ut ipsam querelam quantocius de iure potuerint terminare procurent, in qua de incuria et negligentia nequeant reprehendi, et quid inde, etc. Abbas de Flezelee hoc eis denuntiet.  32  Querela abbatis de Glenuz contra abbatem de Dombrenam, de Furnesio, de Bellalanda et de Renfordia abbatibus committitur in plenaria Ordinis potestate, et quid inde, etc.  33  Querela abbatis de Lucelan contra abbatem de Maris Stella, de Alto Christo, de Aurora et de Bethania abbatibus committitur in plenaria Ordinis potestate, et quid inde, etc.  34  Querela abbatis de Esdon contra abbatem de Dobra, de Novocampo, de Rivaldo et de Renevel abbatibus committitur in plenaria Ordinis potestate, et quid inde, etc. Abbas de Arneborc hoc eis denuntiet.  35  Querela abbatis Rievallis contra abbatem de Bellalanda, de Furnesio, de Fontibus et de Miravalle abbatibus committitur in plenaria Ordinis potestate, et quid inde, etc. Abbas de Furnesio hoc collegis suis denuntiet.  36  Querela abbatis Sancti Prudentii contra abbatem Bonae vallis in Hispania de Sacarmoenia, de Vallebona et de Orta abbatibus committitur in plenaria Ordinis potestate et quid inde, etc.  37  Querela abbatis et conventus Bellae Vallis contra abbatem de Caritate, de Buxeria Eduensis dioecesis, de Lucelai et de Clarofonte abbatibus in Burgundia committitur in plenaria Ordinis potestate, et quid inde, etc.  38  Querela abbatis Sacrae cellae contra abbatissam de Nemosio, de Loco regio et de Prulliaco et de Scalleijs abbatibus committitur in plenaria Ordinis potestate, et quid inde, etc.  39  Querela abbatis de Ripalta contra abbatem Sancti Pastoris et Casae novae in Apulia, de Casamarii et Fossaenovae abbatibus committitur in plenaria Ordinis potestate, et quid inde, etc.  40  Committitur auctoritate Capituli generalis de Scala Dei, de Grandisylva et de Bonofonte abbatibus ut personaliter accedentes ad abbatiam de Benedictione Dei in Vasconia, diligenter inquirant de excessibus enormibus et nimis atrocibus aliquarum personarum eiusdem abbatiae contra abbatem suum Capitulo generali delatis, qui puniant et corrigant quos invenerint puniendos taliter quod ceteri metum habeant nec de cetero talia praesumant attentare.  41  Committitur auctoritate Capituli generalis de Brunebach et de Speciosa valle abbatibus ut personaliter accedentes ad abbatiam de Bildehuse diligenter inquirant de conspiratione ibidem orta per monachos secundum relationem plurimorum abbatum, et puniant et corrigant in plenaria Ordinis potestate quos noverint puniendos secundum formam Ordinis, invocato ad hoc, si necesse fuerit, brachio saeculari.  42  De abbate Ebracensi qui contra formam Ordinis per plures dies in abbatiam suam intrare sustinuit mulieres, nec prout debuit discooperuit altaria, nec deponit officiales huius modi consentientes transgressioni, nec cessavit a divinis, prout in definitionibus continetur, committitur patri abbati in plenaria Ordinis potestate, qui ad locum, etc., tam in ipsum abbatem quam alios quos culpabiles invenerit, taliter adnimadvertat secundum culparum merita, ut a consimili ceteri de cetero terreantur, et quid inde, etc.  43  De Cedelach et de Vlegrat abbates quibus commissum fuit negotium abbatiae monachorum pro qua scripsit nobilis vir B. baronus Moraviae non infimus, illud usque ad consummationem in plenaria Ordinis potestate prosequantur, et quid inde, etc.  44  Cum abbas Vallis Sancti Georgii renuntiavit in Capitulo generali omni iuri paternitatis quam habebat in abbatia Hospitalitis Sancti Gothardi, filia sua penitus destructa, committitur abbati Morimundi ut auctoritate Capituli generalis ipsam sibi si voluerit retineat, vel tradat alicui abbati de Ordine nostro qui eamdem reaedificare valeat, prout melius viderit Ordini expedire, et quid inde, etc.  45  Translatio abbatiae de Porta Coeli, de Brunebach et de Speciosa valle abbatibus iterato committitur in plenaria Ordinis potestate usque ad negotii consummationem et quid inde, etc.  46  Cum nobilis vir Guido comes quondam Forensis legaverit Capitulo generali centum libras committitur abbati Septem Fontium ut dictam pecuniam studiose requirat et scribendo heredibus dicti comitis ex parte Capituli generalis, dictum negotium prout melius poterit peducat ad effectum, et quid inde, etc.  47  Praecipitur abbati de Valentia auctoritate Capituli generalis ut ipse viriliter et audacter requirat a vicecomite Toarcij centum solidos annui redditus, in quibus tenetur Capitulo generali, et non solvit, iam elapsi sunt plures anni, et per censuram ecclesiasticam, si necesse fuerit, compelli faciat, dictum vicecomitem ad solutionem redditus supradicti, et quid inde, etc.  48  Propter querimoniam venerabilis patris domini Hugonis, Legati Alemanniae, ad Capitulum delatam de abbatibus Moguntinae provinciae inhibetur districte a Capitulo generali omnibus abbatibus et aliis nostri Ordinis personis eiusdem provinciae in virtute sanctae obedientiae et sub poena depositionis et eiectionis, ne excommunicatis a Summo Pontifice vel a dicto Legato aliquod detur consilium, auxilium vel favor.  49  De Salzeda et de Merola abbates qui venientes ad Capitulum generale nimis atrociter verberati, spoliati et capti fuerunt in Bituricensi dioecesi, personaliter accedant ad illustrissimam dominam reginam Franciae, intimantes eidem tam sibi quam aliis sociis suis abbatibus iniuriam iniuste illatam, quibus assistant cum litteris Capituli generalis de Valle Sanctae Mariae et de Regali monte abbates in communibus expensis dictorum abbatum, supplicantes eidem reginae ex parte Capituli generalis ut dictum excessum et iniuriam taliter faciat emendari, quod cedat ad honorem regium et commodum dictorum abbatum.  50  Cum per plures abbates insinuatum sit Capitulo generali quod frater Garnerius, conversus Maris Stellae, sine licentia Capituli generalis in curia domini episcopi Basiliensis commoretur, officiis quae non decent Ordinis honestatem deputatus, et de quo et alia plurima sinistra dicuntur, praecipitur abbati de Capella ut incontinenti revocet ipsum ex toto ad domum propriam auctoritate Capituli generalis, qui si parere contempserit, excommunicationis gladio feriatur auctoritate Capituli generalis.  51  Frater Guillelmus conversus de Bundelo, de quo plurima gravia sunt nuntiata Capitulo generali vel ad domum proprium penitus revocetur, vel si stare debet ulterius cum nobili domina comitissa Flandriae, talibus dumtaxat occupetur officiis quae Ordinis non dedeceant honestatem et non sit aliis in scandalum et gravamen.  52  Abbati Mansiade praecipitur a Capitulo generali ut de visitatione et filiatione monialium de Monte Sion filium suum abbatem de Floregia contra diffinitionem Capituli generalis eum amplius non molestet.  53  Cum secundum beati Benedicti regulam totius monasterii sui ordinatio de discreta dispositione proprii abbatis dependere debeat, auctoritate Capituli generalis inhibetur abbati Casae novae ne in domo Ripae altae, filia sua, infirmariam propriam, gallinariam, hortos, viridarium vel aliquod huiusmodi sibi audeat contra formam Ordinis vendicare, nec ibidem officiales instituere, seu etiam de victualibus vel ordine ministrantium praesumat ordinare, cum tantae novitatis introductio domui illi non solum damnosa in expensis verum etiam toti Ordini pernitiosa sit in exemplo, si contra primum Ordinis fundamentum et libertatem per licentiam invalescat.  54  Abbates de Lombardia, de Tuscia et de Regno qui iam pluribus annis quibus tenebantur ad Capitulum venire nec venerunt nec se excusaverunt, modo debito poenam peragant in Usibus constitutam ; abbas de Locedio abbatibus de Lombardia, abbas de Sancto Pastore abbatibus de Tuscia, abbas de Ripalta, abbatibus de Regno hoc eis denuntient.  55  Abbas de Brueria qui vocatus fuit per monachos cistercienses ad faciendam visitationem Belliloci in Anglia, filia Cistercii, nec voluit venire contra formam Ordinis, viginti diebus sit extra stallum abbatis et tribus diebus sit in levi culpa, uno eorum in pane et aqua. Abbas de Gerodone hoc ei denuntiet.  56  Abbatissa Coeli Vallis quae infra abbatiam suam quemdam fugitivum de Ordine Minorum admisit et circa octo mensium spatium occultatum apud se retinuit non sine gravi et grandi suspicionis scandalo ; quae etiam dictum fugitivum eiectum de abbatia, et pro suis excessibus et malefactis iam a personis saecularibus comprehensum, detentum et vinctum, de vinculis liberavit, reduci ad se faciens in curru cum monialibus in scandalum plurimorum, de qua et multa referuntur inhonesta, quia per personas fide dignas et litteras porrectas Capitulo generali contra ipsam constat Capitulo generali quod praemissis veritas suffragetur, deponitur in instanti.  57  Abbatissa monialium de Treberiz quae passim et indifferenter recipit in abbatia sua ad comestionem carnium et ad pernoctandum nobiles dominas et alias mulieres et familias ipsarum contra formam Ordinis, tribus diebus sit in levi culpa, uno eorum in pane et aqua, et quadraginta diebus extra stallum abbatissae. Abbas de Luben hoc visitatori suo denuntiet.  58  Abbas de Fonte Sanctae Mariae qui minus discrete contra formam Ordinis obligavit se per litteras suas saecularibus in triginta marchis argenti, quadraginta diebus sit extra stallum, et tribus diebus in levi culpa uno eorum in pane et aqua. 